Ngohe Aromatawai: Mā te wāhi ngaro koe e ārahi

Paerewa Paetae Ngā Mahi a Te Rēhia 91752: Te whakamātau i ngā huānga toi o ngā mahi a te rēhia

Aronga: Ngā Mahi a te Rēhia 2.2B v1

Whiwhinga: 4

**Te Horopaki**

Ko tāu nā mahi he whakarite whakaaturanga e whakamāori ana i tētahi titonga waiata mā te whakamātau i ngā huānga toi o ngā mahi a te rēhia, pēnei i te tū tangata, te mokowā, te rere ngātahi, te wahangūtanga, ngā mahi ā-tinana, me te aha atu rānei.

Māu e kōwhiri tētahi titonga waiata hei kaupapa mō tāu whakaaturanga. Me kōwhiri tētahi waiata Māori kua titoa e tētahi toki o te ao tito waiata, ā, ka tautohua ngā huānga toi o roto.

Ka aromatawaingia tāu whakawhānui i ngā tikanga o ngā huānga toi mā te whakamāori i tētahi titonga waiata.

**Hei Mahi**

1. Kōwhiringia tētahi waiata Māori, whakarongo ki te waiata, ā, mehemea kua whai whakaaturanga puoro te waiata, mātakina. Ā muri iho, whakatauria he aha hoki te kaupapa matua o te waiata.
2. Tautohua ngā huānga toi o roto ka rangona, ka kitea hoki e koe, i a koe e whakarongo ana ki te waiata, ā, whakatauria ko ēhea huānga toi ka noho hei kaupapa mō tāu whakaaturanga.
3. Whakamātauhia e koe ētahi huānga toi e whakamāori ai te waiata hei whakaaturanga.
4. Whakahāngaitia ngā huānga toi ka whakamahia e koe ki te kaupapa o te waiata.
5. Whakaaturia tāu whakaaturanga i mua i te whakaminenga, i mua rānei i te kāmera.

Taunakitanga: Ngā Mahi a te Rēhia 91752 Mā te wāhi ngaro koe e ārahi

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| * Ka whakamātau i ngā huānga toi o ngā mahi a te rēhia i roto i tētahi kaupapa, horopaki rānei.
* Ka whakaatu i te mārama ki ngā tikanga o ngā huānga toi o ngā mahi a te rēhia.

*Hei tauira:**Kua rangahaua ētahi momo kaihaka Māori, ā, kua tautohua, kua tūhuratia ngā huānga toi.**Kua whakamātauhia ētahi huānga toi i roto i tana whakaaturanga.**Kua kitea tō te ākonga mōhio ki ngā huānga toi i whakamahia e te kaihaka Māori, i roto i tana whakaaturanga.* | * Ka whakamātau i ngā huānga toi o ngā mahi a te rēhia kia hāngai tōtika ki tētahi kaupapa, horopaki rānei.
* Ka whakamāori i ngā tikanga o ngā huānga toi o ngā mahi a te rēhia.

*Hei tauira:**Kua whakamahia ngā rangahau e whānui ake ai tō te ākonga mōhiotanga ki ngā huānga toi i whakamahia e ngā kaihaka Māori i roto i ā rātou mahi.**Mārama ana te kitea tō te ākonga mōhiotanga ki ētahi o ngā huānga toi i rangona i roto i ngā hua kua puta; hei tauira, i roto i tana hautaka, i tana rautaka matihiko rānei, me tana whakaaturanga.**Kua whakamāoritia tētahi titonga Māori, ā, kua whakatairitea ki titonga kē atu. Kua tau te whakamahi i ngā huānga toi e whakaatu ai i te kaupapa matua o te waiata.**Kua whakamātauhia ētahi huānga toi i roto i tētahi whakaaturanga, ā, kua hāngai tōtika aua huānga toi ki te kaupapa matua o te waiata.* | * Ka whakamātau i ngā huānga toi o ngā mahi a te rēhia kia hāngai, kia whaitake tonu i roto i tētahi kaupapa, horopaki rānei.
* Ka whakawhānui i ngā tikanga o ngā huānga toi o ngā mahi a te rēhia kia puta ai he māramatanga.

*Hei tauira:**Kua rangahaua ētahi momo kaihaka Māori e kitea ai te ākonga i ngā tini huānga toi ka whakamahia e aua kaihaka i roto i ā rātou mahi, e whakawhānui ake ai tō te ākonga māramatanga ki ngā hūanga toi ngā mahi a te Rēhia.**Pūahoaho ana te kitea tō te ākonga māramatanga ki ngā tikanga o ngā huānga toi i rangona i roto i ngā hua kua puta; hei tauira, i roto i tana hautaka, i tana rautaka matihiko rānei, me tana whakaaturanga.**Kua whakamāoritia tētahi titonga waiata Māori, ā, kua tātarihia, kua arotakengia hoki ēnei whakamāoritanga ki roto i ngā hua kua puta; hei tauira, i roto i tana hautaka, i te whakaaturanga rānei. Kua whaitake te whakamāoritanga ki te kaupapa matua o te waiata, ā, kua hāngai ki te ariā matua o te whakaaturanga.**Kua whakamātauhia ētahi huānga toi i roto i tētahi whakaaturanga, me te aha, kua hāngai pū, kua whaitake anō hoki aua huānga toi ki te kaupapa matua o te waiata i tātarihia.* |